स्वदेश लौटने पर बट को जवाब देंगे आफरीदी  
पाकिस्तान के पूर्व कप्तान शाहिद आफरीदी पाकिस्तान क्रिकेट बोर्ड के प्रमुख एजाज बट की आलोचना से काफी निराश हैं।
पाकिस्तान के पूर्व कप्तान शाहिद आफरीदी पाकिस्तान क्रिकेट बोर्ड के प्रमुख एजाज बट की आलोचना से काफी निराश हैं और उन्होंने कहा कि वह 17 जुलाई को वापस लौटने के बाद अपने वकीलों से सलाह के बाद इनका जवाब देंगे।  पीसीबी अध्यक्ष ने हाल में आफरीदी के साथ हुए विवाद के बारे में लंबी बातचीत में बताया कि इस आल राउंडर ने किस तरह बोर्ड पर दबाव बनाने के लिये राजनीतिक रसूख का इस्तेमाल करने की कोशिश की थी।  बट ने वेस्टइंडीज में अंतिम दो एक दिवसीय अंतरराष्ट्रीय मैचों में पाकिस्तान को मिली हार के लिये आफरीदी को जिम्मेदार ठहराया था।  मैनेजर इंतिखाब आलम ने भी अपने साक्षात्कार में बताया था कि किस तरह कुछ खिलाड़ियों ने प्रबंधन के कामकाज में हस्तक्षेप करने की कोशिश की थी और मीडिया में सूचना लीक कर दी थी। हालांकि उन्होंने किसी का भी नाम नहीं लिया था लेकिन कहा था कि वह इन खिलाड़ियों के नाम से वाकिफ हैं।  आफरीदी ने लंदन से जियो न्यूज को दिए साक्षात्कार में कहा, मैं वापस लौटने के बाद इन लोगों का पर्दाफाश करूंगा जो मेरे खिलाफ अभियान चला रहे हैं। मैं अभी कुछ नहीं कहना चाहता क्योंकि मैं हैंपशर के साथ क्रिकेट का लुत्फ उठा रहा हूं।